Suveülikoolist on aastate jooksul välja kasvanud mitmed tänaseks iseenesestmõistetavad nähtused nagu Võru instituut, aga ka võrukeelne Uma Leht võrukeste oluliseim kohtumispaik Uma Pido. Tänavusel suveülikoolis toimuvad lisaks loengutele ja sisukale kultuuriporgrammile ka Ööülikooli avalik salvestus, vahendas "Aktuaalne kaamera".

30. Kaika suveülikooli rektor Kaido Kama ütles, et üks asi, mis on hetkel tegemisel, on võrukeelne grammatikaõpik.

"See on üks oluline teema, kus meil tuleb mõelda selle üle, kuidas ja kellele me selle raamatu teeme," ütles Kama.

Küsimusele, milline on võru keele ja meele tervis, vastas Kama, et see on hetkel kahetine. "Kui me võrdleme hetke seisu 30 aasta taguse ajaga, siis ühelt poolt on võrukeste eneseteadvus kõvasti kasvanud. Inimesed julgevad kasutada võru keelt, nad kirjutavad võrukeelseid poesilte ning teevad võru keeles reklaame. Sellega võib väga rahul olla. Aga kui me vaatame seda, milliseis seisus on võru keele kasutamine igapäevaelus, siis noorte seas jääb keele kasutamist järjest vähemaks. Nii, et me ei saa veel minna väga uhkeks," rääkis Kama.